
1. PREOCUPĂRI EUROPENE ÎN DOMENIUL SĂNĂTĂŢII ŞI SECURITĂŢII LA LOCUL DE MUNCĂ 


Politica comunitară referitoare la sănătate şi securitatea la locul de muncă reprezintă un segment important al politicii sociale în Uniunea Europeană, beneficiind de un cadru legal vast, având la bază Directiva-cadru 391/89/CEE.

Încă din anul 1978, Comisia Europeană a transpus în practică prevederile a trei programe de acţiune în domeniul sănătăţii şi securităţii la locul de muncă.

Primul Program (1978-1982) era axat, în principal, pe problema accidentelor de muncă şi a maladiilor profesionale, pe protecţia împotriva substanţelor dăunătoare, pe prevenirea pericolelor şi pe acţiuni vizând îmbunătăţirea comportamentului uman la locul de muncă.

Al 2-lea Program (1983-1987) s-a axat pe aspecte noi precum formarea profesională, informarea, cercetarea şi cooperarea cu organizaţii internaţionale precum Organizaţia internaţională a muncii şi Organizaţia mondială a sănătăţii.

Al 3-lea Program de acţiune (1988-1992) completa aspectele sociale ale dezvoltării pieţei interne. Principiile avute în vedere în acest program sunt valabile şi în prezent, constituind în continuare baza pentru acţiunile în desfăşurare sau preconizate.

La baza programului se aflau trei abordări fundamentale:

1) concepţia privind necesitatea continuării îmbunătăţirii protejării sănătăţii şi a securităţii lucrătorilor în sens larg;
2) obligaţia de a veghea ca lucrătorii să beneficieze de o protecţie adecvată împotriva riscurilor de accidente de muncă şi al maladiilor profesionale;
3) necesitatea de a proceda astfel încât presiunile concurenţiale exercitate pe piaţa unică să nu aducă atingere securităţii şi protecţiei sănătăţii lucrătorilor.

Programul comunitar pentru perioada 1996-2000 avea la bază următoarele principii fundamentale:

· îmbunătăţirea normelor de sănătate şi de securitate va spori competitivitatea;

· perfecţionarea transpunerii în practică a legislaţiei existente în domeniul sănătăţii şi securităţii la locul de muncă;
· posibilitatea ca apariţia unor noi riscuri şi pericole să impună completarea şi perfecţionarea legislaţiei;
· în centrul procesului de elaborare a politicilor trebuie să stea dialogul social.
Propuneri vizând adoptarea unui ansamblu de măsuri nelegislative pentru îmbunătăţirea securităţii şi a sănătăţii la locul de muncă (programul SAFE) au fost făcute încă din anul 1995
. Programul SAFE avea în vedere, în special, finanţarea măsurilor de orientare şi informare pentru a facilita aplicarea corectă a legislaţiei în vigoare, acordând atenţie îmbunătăţirii securităţii şi sănătăţii la locul de muncă în IMM-uri. Propunerea privind adoptarea programului a fost modificată în anul 1997
.
Ulterior Consiliului European de la Lisabona (martie 2000) şi adoptării Agendei sociale de către Consiliul European de la Nisa (decembrie 2000), Comisia Europeană a urmărit să imprime o nouă dinamică politicii de sănătate şi securitate la locul de muncă, adoptând strategia comunitară pentru perioada 2002-2006
. Strategia avea la bază trei direcţii principale:
1) o abordare globală privind condiţii favorabile la locul de muncă, ţinând cont de schimbările de pe piaţa muncii şi de apariţia unor noi riscuri, în special de natură psihosocială, şi urmărind îmbunătăţirea calităţii muncii, pentru care un mediu sănătos şi sigur la locul de muncă este o componentă esenţială;
2) consolidarea unei culturi de prevenire a riscului şi edificarea unor parteneriate între toţi factorii implicaţi în aspecte legate de sănătate şi securitatea muncii;
3) demonstrarea faptului că o politică socială ambiţioasă reprezintă un factor de competitivitate, absenţa intervenţiei politice putând genera, dimpotrivă, costuri care grevează economia în ansamblu.

Strategia prevedea faptul că politica comunitară în domeniu trebuie să aibă ca obiectiv îmbunătăţirea continuă a bunăstării fizice, morale şi sociale la locul de muncă.

Dintre obiectivele complementare care trebuie avute în vedere, pot fi menţionate:
· reducerea continuă a accidentărilor şi a îmbolnăvirilor profesioanale prin stabilirea unor obiective cuantificabile, atât la nivel comunitar, cât şi al fiecărui stat membru;
· integrarea dimensiunii diferenţei de sex în evaluarea riscurilor, în scopul luării în considerare a specificităţii muncii femeilor;
· prevenirea riscurilor sociale, luarea în considerare a stresului, a hărţuirii sexuale la locul de muncă etc.;
· îmbunătăţirea prevenirii maladiilor profesionale;
· luarea în considerare a evoluţiilor demografice, integrând parametrul vârstă în măsurile de prevenire;
· analiza noilor riscuri, în special a celor legate de interacţiunea agenţilor chimici, fizici şi biologici precum şi a riscurilor psihosociale;
· promovarea IMM-urilor, a microîntreprinderilor şi sprijinirea lucrătorilor independenţi;
· luarea în considerare a modificărilor în domeniul modurilor de organizare a muncii şi a programului de lucru.

În anul 2001, la Consiliul European de la Stockholm a fost fixat, în perspectiva anului 2010, obiectivul de a atinge nivelul de 50% pentru gradul mediu de ocupare a forţei de muncă, pentru segmentul de vârstă cuprins între 55 şi 64 de ani, fără deosebire de sex.

La Consiliul European de la Barcelona (2002) s-a subliniat utilitatea sporirii progresive a vârstei de pensionare – cu 5 ani până în anul 2010. Organizarea modernă a muncii, adoptarea unor norme sporite de securitate pot asigura maximizarea capacităţii de muncă, descurajând ieşirea anticipată de pe piaţa muncii.
Consiliul UE a adoptat, în iunie 2002, o rezoluţie
 care subliniază importanţa consolidării unei culturi a prevenirii riscurilor, implicând toate părţile interesate în vederea realizării obiectivului îmbunătăţirii continue a condiţiilor la locul de muncă şi a reducerii incidenţei accidentelor şi maladiilor profesionale.

Parlamentul European, pe de altă parte, prin rezoluţia din octombrie 2002
 a chemat Comisia Europeană să promoveze acţiunile descrise în strategie, fie prin elaborarea unor noi instrumente legislative, fie prin desfăşurarea unor acţiuni de sensibilizare bine orientate.

Extinderea Uniunii Europene (mai 2004) a însemnat eforturi atât la nivelul Comisiei Europene, în sensul de a se asigura că în urma aderării celor 10 noi state, vor fi respectate reglementările în domeniu, cât şi la nivelul statelor nou-aderate, în sensul însuşirii unor schimbări de abordare şi adoptării unei veritabile culturi de prevenire a riscurilor.

Absenţa unei protecţii eficiente a sănătăţii şi a securităţii la locul de muncă poate duce la absentare de la locul de muncă, ca urmare a accidentelor de muncă şi a bolilor profesionale, precum şi la invaliditate permanentă de origine profesională, ceea ce înseamnă o dimensiune umană ce nu poate fi neglijată, dar are impact negativ şi asupra economiei. Costurile foarte mari legate de problemele de sănătate şi securitate a muncii afectează creşterea economică şi competitivitatea întreprinderilor din UE. O parte importantă a acestor costuri este suportată de sistemele de securitate socială şi de finanţele publice.

Trebuie, apreciază analiştii, realizate progrese în domeniul unei efective egalităţi între femei şi bărbaţi inegalităţile, atât în interiorul, cât şi în exteriorul pieţei muncii, putând afecta securitatea şi sănătate femeilor în procesul muncii
, influenţând şi productivitatea lor.

În perioada 2002-2006, s-a înregistrat o scădere importantă a numărului accidentelor de muncă. În Strategia pentru perioada 2007-2012 se propune reducerea cu 25% a indicelui global al accidentelor de muncă, în perspectiva anului 2012, îmbunătăţind şi securitatea şi protejarea sînătăţii lucrătorilor, contribuind la succesul strategiei pentru creşterea gradului de ocupare a forţei de muncă.

2.   STRATEGIA COMUNITARĂ PENTRU PERIOADA 2007-2012

2.1   Obiectivele strategiei comunitare pentru perioada 2007-2012

Abordarea inovatoare prezentă în strategia pentru perioada 2002-2006 s-a dovedit benefică, în sensul că statele membre au înregistrat progrese reale în ceea ce priveşte elaborarea unor strategii şi programe naţionale de acţiune. Între anii 2000 şi 2004 nivelul incidenţei accidentelor mortale de muncă  a scăzut cu 17%, iar incidenţa accidentelor de muncă având drept consecinţă o absenţă mai mare de 3 zile a scăzut cu 23%.

Reducerea riscurilor profesionale nu este însă omogenă:
· anumite categorii de lucrători rămân, în continuare, supraexpuşi riscurilor profesionale;
· unele categorii de întreprinderi sunt mai vulnerabile (IMM-urile dispun de mai puţine resurse pentru a investi în sisteme complexe de protecţie);
· anumite sectoare de activitate rămân periculoase (construcţii, transporturi etc.).

Dintre provocările cărora domeniul sănătăţii şi securităţii muncii trebuie să le facă faţă, pot fi menţionate:

· evoluţia demografică şi îmbătrânirea populaţiei active;
· noile tendinţe în domeniul muncii, inclusiv dezvoltarea activităţilor independente, mărirea numărului celor care lucrează în IMM-uri;
· sporirea fluxului muncitorilor imigranţi.

Continuă să crească participarea femeilor pe piaţa muncii, fiind nu numai utilă, ci chiar necesară luarea în considerare a aspectelor specifice de sănătate.

Natura riscurilor profesionale se schimbă odată cu natura muncii, ceea ce impune o mai bună înţelegere a fenomenului, prin intermediul unei cercetări de specialitate, în scopul stabilirii unor măsuri eficiente de prevenire a riscurilor. În plus, gradul de punere în aplicare a prevederilor legislaţiei comunitare diferă de la un stat la altul.

Reducerea continuă, durabilă şi omogenă a numărului accidentelor de muncă şi al îmbolnăvirilor profesionale rămâne principalul obiectiv al strategiei pentru perioada 2007-2012. Comisia Europeană propune ca obiectiv global reducerea cu 25%, raportat la 100.000 de lucrători, a incidenţei accidentelor de muncă în Uniunea Europeană.

Dintre obiectivele care trebuie urmărite pentru atingerea acestei ţinte, pot fi menţionate:

· garantarea unei corecte aplicări a legislaţiei;
· susţinerea IMM-urilor în transpunerea în practică a legislaţiei în vigoare;
· adaptarea cadrului juridic la evoluţia pieţei muncii, armonizarea şi simplificarea acestuia, având mai ales în vedere IMM-urile;
· favorizarea elaborării şi transpunerii în practică a strategiilor naţionale;
· încurajarea schimbărilor de comportament al lucrătorilor şi a soluţiilor favorabile unui mediu sănătos şi mai sigur, adoptate de angajatori;
· punerea la punct a unor metode pentru identificarea şi evaluarea noilor riscuri potenţiale;
· monitorizarea progreselor înregistrate;
· promovarea la nivel internaţional a sănătăţii şi securităţii muncii.
2.2  Elaborarea unui cadru legal modern şi eficient

Analiştii subliniază că este absolut necesară transpunerea în practică a acquis-ului comunitar, în scopul protejării vieţii şi sănătăţii lucrătorilor şi asigurării condiţiilor echitabile pentru toate întreprinderile active pe piaţa muncii din Europa.

În anul 2004, Comisia Europeană a adoptat un raport privind punerea în aplicarea a prevederilor Directivei-cadru 391/89/CEE şi a primelor 5 directive în domeniu
.

Dintre măsurile care trebuie avute în vedere, pot fi menţionate:

· răspândirea experienţelor pozitive la nivel local;
· formarea profesională a lucrătorilor;
· elaborarea unor instrumente simple şi eficiente pentru evaluarea riscurilor;
· o mai bună difuzare a informaţiei şi facilitarea accesului la o consiliere de specialitate;
· recurgerea la inspectorii de muncă, pentru a asigura o mai bună respectare a legislaţiei în IMM-uri;
· apelarea la metode de stimulare economică la nivel comunitar – de exemplu, prin intermediul fondurilor structurale – şi naţional, în special pentru microîntreprinderi sau pentru cele mici.

Comisia Europeană, prin intermediul noului program Progress şi în cooperare cu Comitetul consultativ pentru sănătatea şi securitatea la locul de muncă (CCSS), va continua elaborarea unor ghiduri practice pentru aplicarea corectă a directivelor: 57/92/CEE privitoare la şantierele temporare de construcţii
, 40/2004/CE, referitoare la câmpurile electromagnetice
 şi 25/2006/CE
 cu privire la radiaţiile optice. După caz, liniile directoare vor lua în considerare avizul ştiinţific din partea Comitetului ştiinţific care studiază noile riscuri identificate pentru sănătate.

Agenţia europeană pentru sănătate şi securitate la locul de muncă este chemată să întreprindă acţiuni de sensibilizare, de promovare şi popularizare a experienţelor pozitive în sectoarele cu risc ridicat şi în IMM-uri.

CCSS va continua să identifice domeniile pentru care este necesară elaborarea ghidurilor cuprinzând experienţele pozitive.

La nivelul Comisiei Europene se apreciază că disparităţile existente în ceea ce priveşte calitatea şi accesibilitatea serviciilor de prevenţie se datorează şi neuniformităţilor în ceea ce priveşte considerarea competenţelor şi aptitudinilor solicitate pentru diferite munci.

O condiţie indispensabilă pentru garantarea unor niveluri comparabile de protecţie în toate statele membre este aplicarea efectivă şi echivalentă a legislaţiilor naţionale care transpun acquis-ul comunitar în domeniul sănătăţii şi securităţii muncii.

Comitetul înalţilor responsabili privind inspecţia muncii – înfiinţat la nivelul UE – este chemat să:

· analizeze cauzele diferenţelor între nivelul accidentelor de muncă din diferite state membre şi să faciliteze schimbul de experienţe pozitive şi soluţii novatoare care au făcut dovada eficienţei lor;

· dezvolte mecanisme de schimb de informaţii privind aplicarea în practică a rezultatelor acestor experienţe pozitive;

· întărească cooperarea cu CCSS, în special în cadrul lucrărilor pregătitoare pentru iniţiative legislative şi pentru evaluarea transpunerii în practică a directivelor;

· continue activităţile legate de analiza de impact privind rolul inspecţiilor de muncă şi să stimuleze cooperarea cu alte organisme de inspecţie care răspund de supravegherea pieţei muncii şi de aplicarea politicii de mediu.
Comisia Europeană este chemată să supravegheze adaptarea cadrului legislativ în funcţie de ultimele cuceriri ale tehnicii şi de evoluţiile de pe piaţa muncii, respectând principiile unei legislaţii coerente, simple şi eficiente şi obiectivul comunitar de reducere a obligaţiilor administrative care revin întreprinderilor, urmărind:
· continuarea, în urma consultărilor cu partenerii sociali, a activităţilor, incluzând posibile iniţiative menite să întărească prevenirea riscurilor de îmbolnăvire din diferite cauze;
· adoptarea unei a treia liste de valori indicative pentru agenţii chimici;
· întocmirea unui raport privind evaluarea transpunerii în practică a directivelor 57/92/CEE privind şantierele temporare şi 58/92/CEE referitoare la securitatea şi sănătatea la locul de muncă, 91/92/CEE privind industriile extractive şi 104/92/CEE, care se referă la industriile extractive ]n subteran sau la nivelul solului, 103/93/CE referitoare la navele de pescuit şi 29/92/CEE privind asistenţa medicală la bordul navelor;
· evaluarea măsurilor întreprinse în urma recomandărilor privind lucrătorii independenţi şi referitor la lista europeană a bolilor profesionale
;
Evaluarea şi simplificarea cadrului de reglementare administrativă şi instituţională reprezintă o prioritate pentru Comisia Europeană, în conformitate cu principiile enunţate în comunicările “Îmbunătăţirea reglementării în domeniul creşterii economice şi ocupării forţei de muncă în Uniunea Europeană”
 şi “Transpunerea în practică a programului comunitar de la Lisabona: o strategie de simplificare a cadrului de reglementare”
.

Comisia Europeană este chemată să: 

· continue activitatea de analiză a posibilităţilor de simplificare a legislaţiei în scopul reducerii încărcăturii administrative în exces, fără a periclita atingerea obiectivelor fixate;

· propună o modificare a deciziei prin care se înfiinţează Comitetul înalţilor responsabili privind inspecţia muncii, în vederea reducerii numărului de membri şi a îmbunătăţirii funcţionării sale;

· promoveze elaborarea unei metodologii comune de evaluare a directivelor în materie de sănătate şi securitate la locul de muncă, în vederea viitoarei directive privind simplificarea raporturilor privind transpunerea în practică
.
La nivel naţional, simplificarea reglementărilor nu trebuie să antreneze reducerea nivelului existent de protecţie.

2.3 Încurajarea elaborării şi transpunerii în practică a strategiilor naţionale

Angajamentul statelor membre de a adopta strategii naţionale coerente, care să stabilească obiective cantitative în vederea reducerii numărului accidentelor de muncă şi a îmbolnăvirilor profesionale va fi hotărâtor pentru succesul strategiei comunitare. Elaborarea strategiilor naţionale va trebui să se bazeze pe o evaluare detaliată a situaţiei naţionale, cu participarea activă şi consultarea tuturor părţilor interesate, în special a partenerilor sociali.

Comitetul consultativ pentru sănătatea şi securitatea la locul de muncă va fi un forum de dezbatere privind strategiile naţionale din punct de vedere al obiectivelor, al acţiunilor întreprinse, al armonizării lor cu strategia comunitară şi al monitorizării progreselor înregistrate.

În strategiile naţionale trebuie să se acorde atenţie, cu precădere, următoarelor patru domenii:

1) Sporirea eficienţei preventive a supravegherii sănătăţii

Existenţa unor condiţii precare de sănătate la locul de muncă poate produce efecte pe termen lung şi poate fi la originea unor maladii profesionale şi a unor afecţiuni care se manifestă după un timp îndelungat de expunere.

Comisia Europeană încurajează statele membre să transpună în practică proceduri sistematice de colectare şi analiză a datelor rezultate din supravegherea medicală a lucrătorilor, în scopul de a întări prevenţia, evitând totuşi complicarea formalităţilor pe care trebuie să le îndeplinească întreprinderile. Sistemele naţionale de sănătate sunt chemate să joace un rol mai important, integrând, printre altele, acţiuni de sensibilizare a medicilor faţă de antecedentele medicale şi condiţiile de muncă ale pacienţilor.

2) Acţiunea în sensul refacerii şi reintegrării profesionale a lucrătorilor

Anual, circa 350.000 de lucrători sunt constrânşi să-şi schimbe locul de muncă din cauza unui accident de muncă, 300.000 suferind o invaliditate permanentă – de diferite grade –, 15.000 părăsind din această cauză piaţa muncii, aşa după cum relevă evidenţele Eurostat.

Statele membre sunt încurajate să integreze în strategiile naţionale acţiuni specifice (ajutoare, pregătire profesională adaptată situaţiilor individuale etc.), vizând întărirea reintegrării lucrătorilor care au fost nevoiţi să părăsească piaţa muncii, o perioadă mai îndelungată, din cauza unui accident de muncă, a unei maladii profesionale sau a unui handicap dobândit.

3) Abordarea provocării reprezentate de schimbările sociale şi demografice 

Provocările cauzate de evoluţia demografică din UE au fost evidenţiate în comunicarea Comisiei Europene intitulată “Viitorul demografic al Europei – transformarea unei provocări în oportunitate”
. Politica de sănătate şi securitate la locul de muncă poate contribui la înfruntarea acestei provocări, în special printr-o mai bună adaptare a locului de muncă la nevoile individuale.

Nu trebuie neglijată, conform aprecierii analiştilor situaţia lucrătorilor tineri, în condiţiile îmbătrânirii populaţiei.

4) Întărirea coerenţei politicilor

Pentru a fi eficientă, protejarea şi promovarea sănătăţii şi securităţii la locul de muncă necesită o coordonare efectivă atât la nivel naţional, cât şi comunitar între politica de sănătate şi securitate la locul de muncă şi celelalte politici susceptibile să aibă influenţă în acest sens. Trebuie utilizate sinergiile şi asigurată coerenţa, mai ales în cadrul următoarelor politici:
· sănătate publică;
· dezvoltare regională şi coeziune socială;
· pieţe publice;
· ocuparea forţei de muncă.
Comisia Europeană este chemată să asigure faptul că iniţiativele în domeniul sănătăţii şi securităţii la locul de muncă sunt coerente cu politicile de sănătate publică în scopul prevenirii îmbolnăvirilor şi prelungirii unei vieţi active sănătoase.

Comisia Europeană, prin intermediul grupului inter-servicii Sănătate şi securitate la locul de muncă – care activează la nivelul UE –, va veghea ca iniţiativele din alte zone de politică să ia în considerare impactul asupra protecţiei sănătăţii şi securităţii la locul de muncă.

2.4  Promovarea schimbărilor de comportament în domeniu

Legislaţia poate contribui la evoluţia modelelor comportamentale. Strategia care vizează promovarea unei culturi a prevenţiei trebuie să aibă în vedere toate componentele societăţii, depăşind prin cuprindere locul de muncă şi sfera populaţiei active. Această strategie trebuie să contribuie la crearea unei culturi generale care să acorde importanţa cuvenită prevenţiei în domeniul sanitar şi al gestionării riscurilor.

Importanţa integrării sănătăţii şi securităţii la locul de muncă în programele de educaţie şi de formare profesională a fost evidenţiată de experienţa dobândită la nivel naţional, regional şi local în urma transpunerii în practică a strategiei în domeniu, pentru perioada 2002-2006. Un rol important revine învăţământului primar, reflexele esenţiale privind prevenţia fiind dobândite încă din copilărie.

O atenţie specială trebuie acordată şi antreprenorilor, în materie de gestionare a problemelor de sănătate şi securitate la locul de muncă, precum şi pregătirii lucrătorilor pentru a face faţă riscurilor specifice muncii desfăşurate şi mijloacelor de a le preveni şi combate. Această preocupare are o deosebită importanţă în cazul IMM-urilor.

Fondul Social European are un rol esenţial prin susţinerea iniţiativelor statelor membre în vederea dezvoltării unei culturi a prevenţiei în materie de sănătate şi securitate la locul de muncă.

Întreprinderile care investesc în protejarea sănătăţii lucrătorilor lor, prin intermediul unor politici active de prevenire, obţin rezultate evidenţiabile: reducerea costurilor datorate absenteismului, un nivel mai ridicat de satisfacere a clienţilor, îmbunătăţirea imaginii întreprinderii etc.

Comisia Europeană cheamă statele membre să includă în strategiile naţionale iniţiative specifice care să permită întreprinderilor, în special IMM-urilor, să aibă acces la o asistenţă tehnică şi la un serviciu de consiliere în materie de promovare a sănătăţii lucrătorilor.

De asemenea, Comisia Europeană adresează Fundaţiei europene pentru îmbunătăţirea condiţiilor de viaţă şi de muncă, chemarea de a analiza efectele reale ale campaniilor de promovare a sănătăţii şi securităţii la locul de muncă.

Sensibilizarea, în special la nivelul IMM-urilor, poate fi accentuată prin măsuri de stimulare economică – directe sau indirecte – în vederea prevenţiei. Întreprinderile care fac investiţii pentru îmbunătăţirea mediului de lucru pot beneficia, de exemplu, de anumite avantaje fiscale.

Partenerii sociali sunt chemaţi să elaboreze iniţiative în cadrul dialogului social sectorial şi să vegheze la întărirea rolului de coordonare a reprezentanţilor lucrătorilor în cadrul gestionării sistematice a riscurilor profesionale.

Cercetarea fundamentală şi cea aplicată sunt două elemente indispensabile îmbunătăţirii cunoştinţelor în domeniul sănătăţii şi securităţii 

la locul de muncă şi în identificarea soluţiilor preventive şi a tehnologiilor inovatoare. Cercetarea ştiinţifică furnizează argumentele şi dovezile pe care trebuie să se fondeze deciziile politice.

Priorităţile în domeniul cercetării trebuie să vizeze aspectele psihosociale, efectul dăunător al substanţelor periculoase, riscurile legate de concurenţa mai multor factori de risc şi riscurile potenţiale asociate monotehnologiilor.

La nivel comunitar, vor fi continuate eforturile în cadrul celui de-al 7-lea Program-cadru de cercetare cu sprijinul platformei tehnologice pentru securitatea la locul de muncă. Înfiinţarea platformelor tehnologice naţionale se poate dovedi extrem de utilă.

Comisia Europeană încurajează statele membre şi partenerii sociali să promoveze aplicarea rapidă în practică a rezultatelor cercetării fundamentale, punând la dispoziţia întreprinderilor, în special a IMM-urilor, instrumente simple de prevenţie.

Problemele legate de sănătate mintală constituie a patra cauză de incapacitate de muncă. Organizaţia Mondială a Sănătăţii estimează că, până în anul 2020, depresia psihică va deveni principala cauză a incapacităţii de muncă. Locul de muncă poate fi o zonă specială, un mediu în care să se poată realiza prevenirea tulburărilor psihice şi promovarea sănătăţii mintale.

Comisia Europeană încurajează statele membre să integreze în strategiile lor naţionale iniţiative specifice în favoarea prevenirii şi promovării asigurării sănătăţii mintale, în acord cu iniţiativele comunitare în domeniu, inclusiv în cazul muncii persoanelor cu handicap mental.

La nivel comunitar, se subliniază importanţa negocierilor între partenerii sociali cu privire la prevenirea violenţei şi a hărţuirii la locul de muncă şi se evidenţiază importanţa valorificării rezultatelor evaluării, transpunerii în practică a acordului-cadru la nivel european cu privire la stress-ul la locul de muncă.

În cadrul programului statistic comunitar, Comisia Europeană a adoptat o propunere de reglementare a Parlamentului European şi a Consiliului UE vizând consolidarea metodologiilor pentru statistica, la nivel european, a accidentelor de muncă şi statistica europeană privind bolile profesionale şi asigurarea transmiterii sistematice a acestor date de către statele membre către Comisia Europeană.

Comisia Europeană, în colaborare cu CCSS, va dezvolta un sistem comun care să permită colectarea datelor şi schimbul de informaţii cu privire la conţinutul strategiilor naţionale, evaluarea gradului de realizare a obiectivelor stabilite şi a eficienţei structurilor naţionale de prevenire a îmbolnăvirilor profesionale. La nivelul comunitar, se vor promova indicatori calitativi pentru lărgirea gamei de date furnizate de statisticile europene în domeniu.

Uniunea Europeană, în condiţiile unei economii tot mai globalizate, promovează standarde superioare de muncă, acţionând în cooperare cu organisme internaţionale competente. Uniunea Europeană trebuie să promoveze principiile de prevenţie pe care le-a stabilit în politica sa de securitate şi sănătate la locul de muncă:
· întărind cooperarea cu Organizaţia Internaţională a Muncii şi cu Organizaţia Mondială a Sănătăţii precum şi cu alte organizaţii internaţionale, în scopul promovării unor standarde ridicate de protecţie la nivel mondial;
· colaborând cu alte state pentru promovarea punerii în aplicare a strategiei globale în domeniul securităţii şi sănătăţii la locul de muncă, adoptată de Organizaţia Internaţională a Muncii în anul 2003, precum şi ratificarea Convenţiei privind cadrul de promovare a securităţii şi sănătăţii la locul de muncă, adoptată în anul 2006;
· intensificând colectarea datelor privitoare la accidentele de muncă, prin instituirea obligaţiei angajatorilor de a anunţa accidentele grave;
· întărind cooperarea cu ţările dezvoltate precum SUA, Canada, Australia şi Japonia, dar şi cu China şi India.
Aplicarea noii strategii în domeniul sănătăţii şi securităţii la locul de muncă, adoptată de Comisia Europeană, în februarie 2007, vizează reducerea cu 25% a îmbolnăvirilor profesionale şi a accidentelor de muncă. Între 2002 şi 2004,  accidentele mortale s-au redus cu 17%, iar accidentele de muncă care au determinat o absenţă de la locul de muncă mai mare de 3 zile, au scăzut cu 20%. Progresele înregistrate variază însă în funcţie de ţară, de sector de activitate, de întreprindere şi de calificarea lucrătorilor.

